作者:白居易
標題:求分司東都，寄牛相公十韻
內容:忽忽心如夢，星星鬢似絲。縱貧長有酒，雖老未拋詩。儉薄身都慣，疏頑性頗宜。飯粗餐亦飽，被暖起常遲。萬裡歸何得，三年伴是誰。華亭鶴不去，天竺石相隨。王尹貰將馬，田家賣與池。開門閑坐日，繞水獨行時。懶慢交遊許，衰羸相府知。官寮幸無事，可惜不分司。